Касьцёл Нараджэньня Найсьвяцейшай Панны Марыі і калегіюм езуітаў (Юравічы)

**Касьцёл Нараджэ́ньня Найсьвяце́йшай Па́нны Мары́і і кале́гіюм езуі́таў ** — помнік архітэктуры XVIII стагодзьдзя ў Юравічах. Знаходзіцца ў цэнтры гістарычнага мястэчка пад адрасам *вуліца Горная, 9*, на беразе Прыпяці. У другой палове XIX ст. улады Расейскай імпэрыі гвалтоўна перарабілі касьцёл пад царкву Маскоўскага патрыярхату. У 2010-я гады комплексу вярнулі аўтэнтычны выгляд. Твор архітэктуры барока. Аб’ект Дзяржаўнага сьпісу гістарычна-культурных каштоўнасьцяў Беларусі.

Комплекс складаецца з будынкаў касьцёла і калегіюму, аточаных высокім мурам з уязной брамай. У наш час у будынках дзее **царква і манастыр Раства Багародзіцы** Беларускага экзархату Маскоўскага патрыярхату.

## Гісторыя

### Вялікае Княства Літоўскае
Айцы-езуіты зьявіліся ў Юравічах у другой палове XVII ст. з фундацыі Барбары Лозкі і Мар’яны Катарскай, якія перадалі вёску ў валоданьне ордэна. 8 верасьня 1673 году адбылося асьвячэньне капліцы, у якую ўрачыста ўнесьлі цудоўны абраз Маці Божай. У 1681 годзе ў выніку дзейнасьці астроскіх езуітаў у Юравічах утварылася езуіцкая місія.

У 1726—1746 гадох на месцы драўляных будынкаў кляштару збудавалі мураваныя. У 1754 годзе місію ператварылі ў рэзыдэнцыю. У 1756 годзе тут адкрылася школа, пераўтвораная ў 1778 годзе ў калегіум. Пры рэзыдэнцыі існавалі музычная бурса, тэатар і бібліятэка.

### Пад уладай Расейскай імпэрыі
Па першым падзеле Рэчы Паспалітай (1772 год), калі Юравічы апынуліся ў складзе Расейскай імпэрыі, касьцёл і калегіюм працягвалі дзеяць. У 1820 годзе, па ліквідацыі ордэна езуітаў у Расейскай імпэрыі, будынкі перадалі мазырскім бэрнардынам. Па здушэньні вызвольнага паўстаньня (1830—1831) расейскія ўлады гвалтоўна ліквідавалі кляштар, аднак у 1841 годзе будынкі вярнулі каталікам. Па здушэньні нацыянальна-вызвольнага паўстаньня (1863—1864) у лістападзе 1864 году расейскія ўлады зноў адабралі будынкі ў каталікоў і ў 1865 годзе перабудавалі да непазнавальнасьці пад царкву Ўрадавага сыноду Расейскай імпэрыі (Маскоўскай царквы).

### Наноўшы час
У 1930-я гады савецкія ўлады зачынілі царкву. У 1958 годзе на загад старшыні калгаса помнік архітэктуры пачалі разьбіраць на цэглу.

У 1990-я гады будынкі перадалі Беларускаму экзархату Маскоўскага патрыярхату, які заснаваў тут жаночы манастыр Раства Багародзіцы, а ў 2006 годзе — мужчынскі манастыр. У наш час вядзецца аднаўленьне комплексу ў выглядзе, набліжаным да аўтэнтычнага.

## Архітэктура
Комплекс складаецца з будынкаў касьцёла і калегіюму, аточаных высокім мурам з уязной брамай. З кутоў агароджы і абапал брамы ўзвышаюцца круглыя ў пляне вежы з байніцамі.

Касьцёл — 3-нэфавая 2-вежавая базыліка з выцягнутай паўкруглай алтарнай апсыдай. Галоўны фасад вэртыкальна падзяляецца на тры ярусы разьвітымі антаблемэнтамі, гарызантальна — пілястрамі. Разнастайныя нішы і вокны аздабляюцца складанымі профілямі і ляпнінай. Бакавыя сьцены падзяляюцца лапаткамі і неглыбокімі нішамі. Абапал алтара разьмяшчаюцца 2-павярховыя закрысьціі. Да паўночнай закрысьціі далучаецца 2-сьветлавы калідор, які вядзе ў будынак калегіюму. Пад касьцёлам разьмяшчаецца крыпта.

Калегіюм — 2-павярховы П-падобны ў пляне будынак. Ягоную сымэтрычную аб’ёмна-прасторавую кампазыцыю падкрэсьліваюць дзьве 3-ярусныя вежы з кутоў дваровага фасада. Сьцены рытмічна падзяляюцца пілястрамі, аконныя праёмы маюць фігурныя абрамленьні. Плян галерэйны зь вялікай заляй у цэнтры. Перакрыцьці абодвух паверхаў скляпеністыя.

## Галерэя

### Гістарычная графіка

Juravičy, Jezuicki. Юравічы, Езуіцкі (1835).jpg|Касьцёл і калегіюм, абмеры 1835 г.
Juravičy, Jezuicki. Юравічы, Езуіцкі (XIX).jpg|Капліца і сакральны комплекс, XIX ст.
Juravičy, Jezuicki. Юравічы, Езуіцкі (K. Przykorski, 1865).jpg|Капліца і сакральны комплекс, 1865 г.
Juravičy, Jezuicki. Юравічы, Езуіцкі (1865).jpg|Касьцёл і калегіюм, абмеры 1865 г.


### Гістарычныя здымкі

Juravičy, Jezuicki. Юравічы, Езуіцкі (1901-14).jpg|Калегіюм езуітаў, да 1915 г.
Juravičy, Jezuicki. Юравічы, Езуіцкі (1926) (2).jpg|Касьцёл па маскоўскай перабудове, 1926 г.
Juravičy, Jezuicki. Юравічы, Езуіцкі (1936).jpg|Касьцёл і калегіюм, 1936 г.


### Сучасныя здымкі

Юравіцкі кляштар езуітаў 11.JPG|Агульны выгляд сакральнага комплексу
Юравіцкі кляштар езуітаў 01.jpg|Касьцёл
Юравіцкі кляштар езуітаў 06.jpg|Касьцёл з боку апсыды
Юравіцкі кляштар езуітаў 17.JPG|Мур і кутняя капліца


Юравіцкі кляштар езуітаў 07.jpg|Брама
Юравіцкі кляштар езуітаў 03.jpg|Касьцёл і калегіюм
Юравіцкі кляштар езуітаў 04.jpg|Калегіюм
Юравіцкі кляштар езуітаў 15.JPG|Абраз на фасадзе касьцёла


## Крыніцы

## Літаратура
* 
* 
* 

## Вонкавыя спасылкі

* 

Катэгорыя:Юравічы
Катэгорыя:Езуіцкія калегіюмы
Катэгорыя:Храмы пад тытулам Нараджэньня Найсьвяцейшай Панны Марыі